Vliegtuig doen noodlanding in soutpanFoto: ANA (Verskaf deur SAPD) Twee jong mans het Dinsdag ŉ noue ontkoming gehad nadat hulle noodgedwonge ŉ noodlanding met hul ligte vliegtuig moes uitvoer in ŉ soutpan naby Colchester in die Oos-Kaap. Kapt. Andre Beetge, woordvoerder van die polisie, het gesê die mans is nie in die voorval beseer nie. Die 19-jarige vlieënier van die Sling 2-vliegtuig het turbulensie in die lug ervaar en moes in die soutpan wat aan Tankatara Salt Works behoort ŉ noodlanding doen. “Hy en sy 21-jarige passasier het gelukkig geen beserings opgedoen nie,” het Beetge gesê. Volgens Beetge behoort die ligte vliegtuig aan ŉ vliegskool in Port Elizabeth en staan dit steeds in die soutpan. Die vliegtuig se eienaars onderneem tans die proses om die vliegtuig uit die pan en terug na die skool te bring.